Euroopan parlamentin päätöslauselma säädöspaketista avoimuusdirektiivin täytäntöönpanemiseksi



Virallinen lehti nro 313 E , 20/12/2006 s. 0114 - 0116



P6_TA(2006)0435 Avoimuusdirektiivin täytäntöönpanotoimet (taso 2) Euroopan parlamentin päätöslauselma säädöspaketista avoimuusdirektiivin täytäntöönpanemiseksi Euroopan parlamentti, joka - ottaa huomioon säännellyillä markkinoilla kaupankäynnin kohteeksi otettavien arvopaperien liikkeeseenlaskijoita koskeviin tietoihin liittyvien avoimuusvaatimusten yhdenmukaistamisesta 15. joulukuuta 2004 annetun Euroopan parlamentin ja neuvoston direktiivin 2004/109/EY [1], - ottaa huomioon komission 30 päivänä toukokuuta 2006 julkistaman ehdotuksen direktiiviksi, jossa määritellään yksityiskohtaiset säännöt direktiivin 2004/109/EY tiettyjen säännösten täytäntöönpanosta, - ottaa huomioon menettelystä komissiolle siirrettyä täytäntöönpanovaltaa käytettäessä 28. kesäkuuta 1999 tehdyn neuvoston päätöksen 1999/468/EY [2], sellaisena kuin se on muutettuna 17. heinäkuuta 2006 tehdyllä neuvoston päätöksellä 2006/512/EY [3] - ottaa huomioon komission puheenjohtajan Romano Prodin 5. helmikuuta 2002 parlamentissa esittämän lausuman, - ottaa huomioon lainsäädännön täytäntöönpanosta rahoituspalvelujen alalla 5. helmikuuta 2002 antamansa päätöslauselman [4], - ottaa huomioon talous- ja raha-asioiden valiokunnan 10. lokakuuta 2006 hyväksymät ehdotetut tarkistukset komission ehdotukseen direktiiviksi, jossa määritellään yksityiskohtaiset säännöt direktiivin 2004/109/EY tiettyjen säännösten täytäntöönpanosta, - ottaa huomioon esitettyjä tarkistuksia koskevan komission vastauksen, joka toimitettiin parlamentille 18. lokakuuta 2006 päivätyllä, esittelijälle ja talous- ja raha-asioiden valiokunnan puheenjohtajalle osoitetulla kirjeellä, - ottaa huomioon 5. toukokuuta 2006 kokoontuneen Ecofin-neuvoston päätelmät, joissa korostettiin valvonnan, koordinaation ja lähentymisen merkitystä Euroopan unionissa, - ottaa huomioon työjärjestyksen 81 artiklan ja 103 artiklan 2 kohdan; 1. pyytää komissiota ottamaan tarkasti huomioon sille direktiivissä 2004/109/EY siirretyn toimivallan rajat perustamissopimuksen asianomaisten määräysten mukaisesti, jotta varmistetaan rahoitusmarkkinoiden toimijoiden osalta oikeusvarmuus; 2. huomauttaa, että ehdotetut täytäntöönpanosäädökset ovat toimiva ratkaisu, jonka avulla voidaan saavuttaa rahoitusmarkkinoiden toimijoiden toimintaolojen parantamisen tavoite sekä tehokkaiden, avoimien ja vakaiden rahoitusmarkkinoiden tavoite koko Euroopan unionissa; 3. korostaa, että parlamentin täytäntöönpanosäädösten julkaisemisesta lähtien tekemää työtä on kannustanut tarve kunnioittaa säännöksiä, joilla pyritään saavuttamaan tasapainoinen lopputulos kilpailun ja avoimuuden välillä rahoitusmarkkinoiden, sidosryhmien (osakkeenomistajat, liikkeeseenlaskijat ja käyttäjät), sääntelyviranomaisten ja demokraattisesti valittujen edustajien kannalta; 4. pitää myönteisenä komission osoittamaa halukkuutta tehdä työtä parlamentin kanssa pyrittäessä parhaaseen mahdolliseen tulokseen kaikkien asiaan liittyvien osapuolten kannalta; palauttaa mieliin, että on tarpeen ottaa parlamentti mukaan kaikkeen tason 2 toimia koskevaan valmistelutyöhön ensimmäisistä vaiheista lähtien ja tiedottaa sille; 5. toteaa, että menettelyllä, joka koskee direktiivin 2004/109/EY täytäntöönpanosäädösten toteuttamista, ei käytännössä ole esikuvia sen tavan suhteen, jolla EU:n lainsäädäntö on tavallisesti kehittynyt; kiinnittää siksi huomiota tarpeeseen saavuttaa kaikkien toimielinten kannalta yhteisesti hyväksyttävä tulos, jotta toimielinten väliset suhteet kehittyvät positiivisesti; 6. kehottaa komissiota pitämään tiiviisti silmällä kansainvälisten kirjanpito- ja tilintarkastusstandardien kehittymistä sen varmistamiseksi, että ymmärrämme jatkuvasti, minkä asteista varmuutta sijoittajat voivat odottaa tilintarkastajien tarkastaessa puolivuotiskatsauksen tilejä, jos tällainen tilien tarkastus järjestetään; 7. kehottaa komissiota harkitsemaan, pitäisikö sen tarkastella uudelleen lyhennettyjen puolivuotiskatsausten vähimmäissisällön määritelmää tapauksissa, joissa mainitut katsaukset eivät ole kansainvälisten tilintarkastusstandardien mukaisesti laadittuja; 8. kehottaa komissiota varmistamaan, että tehokas ilmoitusmenettely on valmiina käytettäväksi markkinatakaustoimien valvonnassa; 9. kehottaa komissiota ja jäsenvaltioita kannustamaan Euroopan arvopaperikomiteaa perustamaan tarpeelliset verkostot, jotta markkinatoimijoiden tietojen vaihtoa koskeva taakka kevenisi; 10. kehottaa komissiota kiinnittämään erityisesti huomiota kolmansien maiden hallinnointiyritysten ja investointiyhtiöiden vastaaviin odotuksiin ja varmistamaan, että tällaiset yritykset esittelevät selkeästi toimivaltaisen viranomaisensa tai, jos sääntelyä ei ole, ilmoittavat tämän selkeästi; 11. toteaa, että jäsenvaltioiden on tärkeää koordinoida toimensa yleisölle tiedottamista koskevien vähimmäisstandardien asettamiseksi; 12. kehottaa komissiota tarkastelemaan uudelleen tehokasta tiedottamista koskevia standardeja; 13. hyväksyy täytäntöönpanosäädökset; 14. kehottaa puhemiestä välittämään tämän päätöslauselman neuvostolle, komissiolle ja Euroopan arvopaperikomitealle. [1] EUVL L 390, 31.12.2004, s. 38. [2] EYVL L 184, 17.7.1999, s. 23. [3] EUVL L 200, 22.7.2006, s. 11. [4] EYVL C 284 E, 21.11.2002, s. 115. --------------------------------------------------